Børn skal ikke kunne bedømmes med minuskarakterer, lyder det.

Uddannelses- og forskningsminister Ane Halsboe-Jørgensen (S) vil af med karakteren -3 på karakterskalaen.

Det fortæller hun til DR Nyheder.

- Det virker forkert på mig, at vi kan bedømme vores børn og unge med minus-karakterer, siger hun.

Kommentaren fra ministeren kommer, efter at SF er kommet med et forslag til en ny karakterskala.

- Blandt andet lytter jeg mig til, at de gerne vil af med minuskarakteren. Den følelse har jeg også som minister, må jeg sige, siger Ane Halsboe-Jørgensen, som ikke bryder sig om minus-elementet i den gældende karaktergivning.

- Det virker forkert på mig, at vi kan bedømme vores børn og unge med minuskarakterer. Det signal, der ligger i det, er jeg ikke tilhænger af, lyder det fra ministeren.

Karakteren 2 er bestået

Minuskarakteren, som ministeren ønsker at droppe, gives for den "helt uacceptable præstation".

Karakterskalaen har i dag syv trin: -3, 00, 02, 4, 7, 10 og 12.

For at bestå skal man mindst have karakteren 02. SF foreslår, at karakterskalaen skal laves om, så den i stedet har trinnene 0, 2, 4, 6, 8, 10 og 12, hvor karakteren 2 eller højere er bestået.

Ane Halsboe-Jørgensen ønsker dog ikke at sige, om hun støtter det fulde SF-forslag.